La pólvora inundarà Burjassot el 12 de març en la seua I Burjadespertà
2025-07-24

El diumenge 12 de març Burjassot clarejarà amb olor a pólvora, a tradició, amb el so del “tró de bac”, amb l’inici de la setmana fallera i amb ganes de gaudir de les Falles amb majúscules. De la mà de la Penya El Coet, comptant amb la col·laboració de l’Agrupació de Falles, presidida per Iván Heredia, i de la Regidoria de Falles, dirigida per Estefanía Ballesteros, el municipi viurà la seua I Burjadespertà un esdeveniment pirotècnic que espera fer vibrar Burjassot.

La concentració per als majors serà a les 7:30 del matí en la Plaça de la Concòrdia per a la recollida dels “trons de bac”. Una vegada arreplegats, començarà, a les 8 del matí el recorregut de la Burjadespertà pel carrer Colón fins a arribar a la Plaça de l’Ajuntament. Des de la Penya han recordat que totes les persones que hi participen, tant majors com xicotets, hauran de ser posseïdors del certificat emès per la Conselleria, el Curs Reconegut com a Expert (CRE) en la modalitat despertà. Està prohibida la presència de menors de 18 anys durant el recorregut assignat al seu efecte per al tret del “tró de bac”.

Els menors, de 8 a 17 anys, començaran el recorregut de la Burjadespertà en el carrer Colón, a l’altura de l’encreuament amb el carrer Primavera i el material que podran usar seran bombetes, guardant la distància de seguretat mínima de 20 metres entre els menors de 17 i els majors de 18 anys, per a diferenciar els dos grups. Els menors de 8 a 12 anys hauran de tenir un consentiment patern signat per a poder participar-hi.

Els participants que no hagen realitzat els cursos d’experts amb la Penya El Coet hauran d’aportar a l’entitat, prèviament a l’inici de l’acte, la fotocòpia de ser posseïdors del CRE o del RGCRE, per a la seua comprovació i control.